《闻子飞作谏官寄隐直》
宋代·刘敞

玉以二献珍，金以百鍊精。钱侯困踬时，讵免时俗轻。

感激生愤勇，辛勤就功名。居然取高第，自此凌诸生。

谏官近冕旒，地望临公卿。报国须荐贤，致君在举能。

萧朱尚结绶，张杜犹提衡。小雅纪伐木，微禽识同声。

此风久已无，贤者当肯行。念子早治装，复令世人惊。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。